b'\n_START_ARTICLE_\nGerontologija\n_START_PARAGRAPH_\nGerontologija \xe2\x80\x93 medicinos \xc5\xa1aka, tirianti \xc5\xbemogaus organizmo sen\xc4\x97jimo prie\xc5\xbeastis, mechanizm\xc4\x85, rei\xc5\xa1kinius bei pagyvenusius \xc5\xbemones. R\xc5\xabpi ne vien fizinis sen\xc4\x97jimo procesas, bet ir jam \xc4\xaftak\xc4\x85 darantys socialiniai bei kult\xc5\xabriniai veiksniai. Gerontologijos \xc5\xa1aka geriatrija nagrin\xc4\x97ja sen\xc5\xb3 \xc5\xbemoni\xc5\xb3 lig\xc5\xb3 ypatumus, j\xc5\xb3 gydymo ir profilaktikos ypatumus. Sen\xc5\xb3 \xc5\xbemoni\xc5\xb3 higien\xc4\x85 nagrin\xc4\x97ja gerohigiena, psichik\xc4\x85 ir elgsen\xc4\x85 \xe2\x80\x93 gerontopsichologija._NEWLINE_Gerontologija naudoja biocheminius, biofizinius, biologinius, fiziologinius, klinikinius ir kitus metodus. Didel\xc4\x99 svarb\xc4\x85 turi socialiniai ir higieniniai tyrimai, kurie padeda i\xc5\xa1ai\xc5\xa1kinti pernelyg ankstyvo sen\xc4\x97jimo prie\xc5\xbeastis, priklausan\xc4\x8dias nuo \xc5\xbemogaus gyvensenos, socialini\xc5\xb3 s\xc4\x85lyg\xc5\xb3. Gerontologijos vystym\xc4\x85si lemia esminiai vidutin\xc4\x97s gyvenimo trukm\xc4\x97s pakitimai.\n_START_SECTION_\nIstorija\n_START_PARAGRAPH_\nGerontologija prad\xc4\x97jo formuotis XX a. prad\xc5\xbeioje. Buvo sukurta toki\xc5\xb3 organizmo sen\xc4\x97jimo teorij\xc5\xb3, kaip organizmo intoksikacijos, kuri\xc4\x85 sukelia \xc5\xbearnyno bakterij\xc5\xb3 apykaitos bei paties organizmo azotini\xc5\xb3 med\xc5\xbeiag\xc5\xb3 apykaitos produktai (I. Mel\xc4\x8dikovo; Rusija, 1908 m.), zoli\xc5\xb3 virtimo geliais ir protoplazmos kondensacijos (V. Ru\xc5\xbei\xc4\x8dkos; \xc4\x8cekoslovakija, 1922 m.), ferment\xc5\xb3 aktyvumo suma\xc5\xbe\xc4\x97jimo (V. Alpatovo ir O. Nastiukovos, TSRS, 1948 m.)._NEWLINE_Pirmoji pasaulyje konferencija sen\xc4\x97jimo profilaktikos ir ilgametyst\xc4\x97s klausimais \xc4\xafvyko 1938 m. Kijeve.'